Recunoaşterea unui stat Palestina ”nu este un tabu pentru Franţa”, însă Parisul consideră că în prezent nu sunt întrunite condiţiile pentru ca ”această decizie să aibă un impact real” asupra procesului vizând soluţia cu două state, a afirmat miercuri ministrul de Externe Stéphane Séjourné, potrivit unei declaraţii citate de AFP şi Reuters.
”Această decizie poate fi utilă, adică să permită un progres decisiv pe plan politic”, a afirmat ministrul într-o declaraţie scrisă. ”În această perspectivă, ea trebuie să intervină la momentul potrivit”, a adăugat el.
Ministrul francez, care l-a primit miercuri dimineaţă la Paris pe omologul său israelian Israel Katz, consideră că ”nu este vorba doar despre o chestiune simbolică sau despre o miză de poziţionare politică, ci despre un instrument diplomatic în slujba soluţiei cu două state care să trăiască unul lângă celălalt, în pace şi securitate”.
”Franţa nu consideră că sunt întrunite condiţiile pentru ca această decizie să aibă un impact real în acest proces”, a adăugat Séjourné.
În plin război în Fâşia Gaza, Spania, Irlanda şi Norvegia şi-au anunţat miercuri decizia coordonată de a recunoaşte, începând cu data de 28 mai, statul Palestina, în speranţa că vor antrena în siajul lor alte ţări.
Într-o postare pe reţeaua X, Séjourné a scris că a reafirmat pe lângă omologul său israelian ”priorităţile Franţei”: ”eliberarea imediată a ostaticilor, încetarea focului, ajutor umanitar masiv şi două state care să trăiască în pace şi securitate”.
După o întrevedere în Senatul francez, Katz a spus că ”nu este nici locul, nici momentul de a recunoaşte unilateral statul Palestina”, iar ”acest gen de decizii aduce atingere suveranităţii şi securităţii israeliene”.
Statele care recunosc existența Palestinei
Norvegia va recunoaşte oficial Palestina ca stat independent la 28 mai, a anunţat miercuri, 22 mai, premierul norvegian Jonas Gahr Store, confirmând informaţiile apărute în cursul dimineţii de 22 mai, în mass-media, transmit agenţiile internaţionale de presă.
Cea mai mare parte a lumii recunoaște deja Palestina ca stat, susține BBC News. La începutul acestei luni, 143 din cei 193 de membri ai Adunării Generale a Națiunilor Unite au votat în favoarea aderării Palestinei la ONU, lucru pe care numai statele îl pot face.
Multe țări arabe au făcut cunoscut faptul că ar ajuta la reconstrucția Fâșiei Gaza numai dacă Occidentul va recunoaște statul Palestina. Însă, deși Norvegia, Irlanda și Spania au anunțat, pe cale diplomatică, că urmează să recunoască Palestina drept stat independent, sperând ca și alte țări să facă la fel, realitatea din teren nu se va schimba prea curând.